A do ta udhëheqë Bashkimin Evropian, “Treshja e madhe”? - 2004-02-22
Një takim i përfaqësuesve të Gjermanisë, Francës dhe Britanisë së Madhe bëri që anëtarët e tjerë të BE-së të ndihen të braktisur
Udhëheqës nga Gjermania, Franca dhe Britania e Madhe kanë filluar të shuajnë mosmarrëveshjet e tyre të vitit të kaluar mbi Irakun, në një përpjekje për t’i dhënë një shtytje ekonomisë evropiane. Por një takim i nivelit të lartë i përfaqësuesve të këtyre vendeve javën e kaluar në Berlin ka bërë që anëtarët e tjerë të Bashkimit Evropian të ndihen të braktisur. Në të kaluarën, Franca dhe Gjermania ishin motori i Bashkimit Evropian. Nëse këto dy shtete pajtoheshin për ndonjë çështje, zakonisht vendet e tjera anëtare e mbështesnin vendimin e tyre. Mirëpo tani që dhjetë anëtarë të rinj, shumica me lidhje të ngushta me Shtetet e Bashkuara, do të anëtarësohen në Bashkimin Evropian më 1 maj, kjo do të ndryshojë. Analisti Steven Everts nga qendra për reforma evropianë me seli në Londër thotë se lidhja franko-gjermane nuk është më aq e fortë sa më parë dhe për këtë arsye presidenti francez Jacques Chirac dhe kancelari Gjerman Gerhard Schroeder ftuan kryeministrin Tony Blair që të vendosnin rreth rendit të ditës së Bashkimit Evropian. Zoti Everts thotë se dështimi i Bashkimit për të miratuar një kushtetutë tregon se sa e vështirë do të jetë marrja e vendimeve pas anëtarësimit të 10 vendeve të tjera. Por a do të mund të udhëheqë Bashkimin ”Treshja e Madhe” dhe a do të pranojnë vendet e tjera rekomandimet e tyre? Ministri italian për çështje evropiane, Rocco Botiglione duke shprehur pakënaqësinë e qeverisë së tij që nuk u ftua në këtë takim, tha se Treshja e Madhe nuk e përfaqëson dhe nuk mund ta përfaqësojë Bashkimin Evropian. Profesori gjerman në Universitetin e Potsdamit, Manfred Goertmaker thotë se ka çështje institucionale dhe ekonomike të cilat duhet të zgjidhen dhe treshja e madhe po mundohet të bëjë pikërisht këtë. Të njëjtin mendim shpreh edhe redaktori i gazetës Financial Times, Philip Stevens. Te tre udhëheqësit bënë thirrje për emërimin e një komisioneri të lartë, i cili do të mbikqyrte zbatimin e reformave në vendet anëtare. Por Frederick Kempe, kritik amerikan dhe redaktor i gazetës Wall Street Journal, është skeptik rreth arritjeve të takimit tre-palësh të Berlinit. Zoti Kempe thotë se problemi më i madh i Evropës është kundërshtimi në shumicën e vendeve për të ndryshuar ligjet e punës, për të liberalizuar tregjet, për të shkurajuar daljen e hershme në pension dhe për t’u dhënë fund pengesave për të hapur biznese të reja.//kk//